ไฟแนนซ์ทูเดย์
วันนี้ขอเริ่มด้วยข่าวเพื่อคุณผู้อ่านที่มีเงินเย็นโดยเฉพาะ ระหว่างวันที่ 29 ต.ค.-6 พ.ย.นี้
17 ต.ค. 2555

วันนี้ขอเริ่มด้วยข่าวเพื่อคุณผู้อ่านที่มีเงินเย็นโดยเฉพาะ ระหว่างวันที่ 29 ต.ค.-6 พ.ย.นี้ 
ธนาคารกรุงศรีอยุธยาจะเปิดขายหุ้นกู้ด้อยสิทธิ อายุ 10 ปี ครั้งที่ 1/2555 ครบกำหนดไถ่ถอนปี 2565 ด้วยอัตราดอกเบี้ยคงที่ 4.7% ต่อปี จำหน่ายให้แก่นักลงทุนสถาบันและนักลงทุนทั่วไป ที่สาขาของธนาคารกรุงศรีอยุธยาทั่วประเทศ ใครสนใจไปจองซื้อกันได้ 




...ช่วงนี้ธนาคารพาณิชย์ทยอยแจ้งผลประกอบการในไตรมาส 3 ต่อตลาดหลักทรัพย์ กำไรพุ่งสูงขึ้นกันทั่วหน้า สินเชื่อขยายตัวมากทำให้อัตราส่วนเอ็นพีแอลลดลง ฉะนั้นกลุ่มธนาคารพาณิชย์ยังเป็นธุรกิจที่ทำกำไรได้ดี แม้ภาวะเศรษฐกิจในภาพรวมจะดูมึนซึมจากวิกฤตเศรษฐกิจโลก
...ธนาคารกรุงเทพ ปรับปรุงระบบธนาคารทางอินเทอร์เน็ต ไอแบงก์กิงใหม่ ปรับเปลี่ยนเงื่อนไขให้ผู้บริโภครับทราบกรณีที่ธนาคารจะรับผิดชอบความเสียหายจากการทำธุรกรรมออนไลน์ว่ามีอะไรบ้าง รายละเอียดมียุบยิบ ลูกค้าควรอ่านให้ดีก่อนจะกดปุ่มตกลง เพราะหากยอมรับไปแล้ว เมื่อเกิดปัญหาต้องรับผิดชอบเองในกรณีทีไม่ได้เกิดจากความผิดพลาดของธนาคาร เช่น เครื่องคอมพิวเตอร์ติดไวรัส เป็นต้น
...ประธานทีดีอาร์ไอคนใหม่ สมเกียรติ ตั้งกิจวานิชย์ ตรวจสอบการประมูลคลื่นความถี่ระบบ 3จี เข้มข้นว่าทำให้รัฐเสียหายยับกว่า 1.63 หมื่นล้านบาท รายได้รัฐหด แต่ชาวบ้านต้องจ่ายค่าใช้บริการแพงเหมือนเดิม 
ช.ชดา ว่ากรณีนี้คงมีการแถข้างคูเหมือนนโยบายจำนำข้าว ที่ประเทศเสียหายยับเยินทั้งถลุงงบประมาณและเสียแชมป์ส่งออกข้าว เงินที่เสียหายก็เงินประชาชน แต่รัฐบาลก็ยืนยันว่าต้องทำต่อ เพราะมีชาวนาได้ประโยชน์หลายล้านคน เหมือน 3จี ที่ประชาชน 60 ล้านคน จะได้ใช้บริการเต็มรูปแบบในปีหน้า ฟังแล้วคันหูยังไงก็ไม่รู้ ฮ่า ฮ่า